钦定古今图书集成/明伦汇编/官常典/第788卷 > 刘几
## 钦定古今图书集成/明伦汇编/官常典/第788卷 > 刘几

按《宋史刘温叟传》：温叟子煜，煜子几，字伯寿，以煜任
为将作监主簿。生而豪儁，长折节读书。第进士，从范
仲淹辟，通判邠州。邠地卤，民病远汲，几浚渠引水注
城中。客曰：“自郭汾阳城此州，苟外水可酾，何待今日，
无为虚费劳人也。”几不答。未几，水果至，凿五池于通
逵，民大利便。孙沔荐其才，任将帅，换如京使，知宁州。
俗喜巫，军校仗妖法结其徒，乱有日。几使他兵伏垒
门以伺，夜半尽禽之。加本路兵马钤辖、知邠州。侬智
高犯岭南，几上书愿自效，以为广东、西捉杀。道闻蒋
偕、张忠战没，疾驰至长沙，见狄青曰：“贼若退守巢穴，
瘴毒方兴，当班师以俟再举。若恃胜求战，此成擒耳。”
贼果悉众来，大战于归仁铺。前锋孙节死，几以右军
搏斗，自辰至已，胜负未决。几言于青，出劲骑五千，张
左右翼，𢭏其中坚，贼骇溃。进皇城使、知泾州。陛见，辞
以母老，丐复文阶归养。仁宗谕之曰：“泾，内地也，将母
莫便焉。”命特赐冠帔，领恒州刺史。迁西上阁门使，再
归郎中班。曾公亮荐之，复以嘉州团练使为太原、泾
原路总管。夏人寇用亮堡，转运使陈述古摄渭帅。几
移文索援兵，不听；率诸将偕请，又不听。乃趣以手书
述古怒，移几为凤翔，且劾生事。朝廷以总管非转运
使所得徙置，遣御史出按。述古黜几，亦改鄜州。召判
三班院。边吏告夏人趋大顺，英宗问几，几曰：“大顺天
险，非夏人可得近，正恐与大顺为仇尔。”帝曰：“德明子
奔马入城，几为所掩，卿料敌一何神也。”以为秦凤总
管。神宗即位，转四方馆使、知保州，治状为河北第一。
逾六年，即请老，还为秘书监致仕。元丰三年，祀明堂，
大臣言几知音，诏诣太常定雅乐。几曰：“古乐备《四清》
声，沿五季乱离废，请增之。”乐成，予一子官。几得谢。二
十年，放旷嵩、少间，遇唐末异人靖长官者，得《养生诀》，
故益老不衰。间与人语边事，谓张耒曰：“比见诏书禁
边吏夜饮，此曹一旦有急，将使输其肝脑，比平日禁
其为乐，为今役者，不亦难乎？夫椎牛酾酒，丰犒而休
养之，非欲以醉饱为德，所以增士气也。”耒敬识其语。
再加通议大夫，卒，年八十一。几笃于风义，推父遗恩，
官从兄。已得任子，必先兄“弟子之孤者。”其议乐律最
善，以为律主于人，声不以尺度求合，古今异时，声亦
随变，犹以古冠服加于今人，安得而称？儒者泥古，致
详于形名度数间，而不知清浊轻重之用。故求于器
虽合，而考于声则不谐。尝游佛寺，闻钟声，曰：“声澌而
悲，主者且不利。”是夕，主僧死。在保州闻角声，曰：“宫微
而商离。”至秋，守臣忧之。及期几遇疾，然所学颇杂《郑》
《卫》云。